
Nr. 493

AVIZ

asupra propunerii legislative privind vânzarea spaţiilor aflate în proprietatea privată a statului, destinate sediilor şi desfăşurării activităţii asociaţiilor şi fundaţiilor
Cu adresa nr. 306 din 7 octombrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind vânzarea spaţiilor aflate în proprietatea privată a statului, destinate sediilor şi desfăşurării activităţii asociaţiilor şi fundaţiilor.

In urma examinării, în şedinţa din data de 15 octombrie 2002, Comisia, cu unanimitate de voturi, a hotărât respingerea din următoarele considerente:

Conform art. 5 alin. (2) din Legea nr. 213/1998 privind proprietatea publică şi regimul juridic al acesteia “dreptul de proprietate privată al statului sau al unităţilor administrativ – teritoriale asupra bunurilor din domeniul privat este supus regimului juridic de drept comun, dacă legea nu dispune altfel”, aceeaşi prevedere regăsindu-se şi în art. 123 alin. (2) din Legea administraţiei publice locale nr. 215/2001. Bunurile din domeniul privat al statului sunt supuse dispoziţiilor de drept comun, fiind în circuitul civil. Aşa fiind, nu mai este necesară reglementarea, prin act normativ special, a înstrăinării clădirilor sau terenurilor necesare desfăşurării activităţii asociaţiilor şi fundaţiilor.

Potrivit art. 126 din Legea nr. 215/2001, consiliile locale şi judeţene, pot da în folosinţă gratuită, pe termen limitat, bunuri mobile şi imobile, proprietate publică sau privată locală ori judeţeană, după caz, persoanelor juridice fără scop lucrativ, care desfăşoară activităţi de binefacere sau de utilitate publică, precum şi serviciilor publice.

Propunerea legislativă conţine o neconcordanţa, între titlu – care se referă numai la vânzarea spaţiilor aflate în proprietatea privată a statului  şi conţinut – care are în vedere şi posibilitatea închirierii sau a concesionării unor astfel de imobile.

În plus, la concesionarea spaţiilor, preconizată la art. 5 din iniţiativă, nu se ţine seama de procedura instituită prin Legea nr. 219/1998 privind regimul concesiunilor.

